Mies tulitti AK-47-rynnäkkökiväärillä kotien ikkunoihin Keravalla – sivulliset hengenvaarassa

Oskari Lehto

Käräjäoikeus on antanut tuomion Keravan Ahjon ammuskelutapauksesta, joka sattui öiseen aikaan heinäkuun alussa 2017.

Kaksi miestä ja yksi nainen lähtivät selvittämään asioita Ahjon Koukkutiellä kerrostalossa asuneen miehen kanssa, koska tälle oli ampumisyötä edeltävänä iltana tullut riitaa kolmikkoon kuuluvan miehen kanssa.

Toinen kolmikon miehistä otti mukaansa Koukkutielle omistamansa luvattoman Kalashnikov AK-47 -tyyppisen rynnäkkökiväärin sekä patruunoita.

Kolmikko ei kuitenkaan päässyt sisälle kerrostaloon alaoven ollessa lukittuna. Ennen paikalta poistumista luvattoman rynnäkkökiväärin omistanut mies ampui 60 metrin päästä 16 laukausta kohti kerrostaloa.

Kaksi kerrostalossa asunutta sivullista henkilöä joutui hengenvaaraan laukausten takia. Laukauksista neljä osui ikkunarakenteiden läpi toiseen asuntoon ja myös toisen sivullisen henkilön asuntoon osui neljä laukausta. Muut laukaukset pysähtyivät talon ulkoseinään.

Tuomiosta kertoi ensin Keski-Uusimaa.

Kolmikon varsinaisena kohteena ollut henkilö ei herännyt ampumisiin. Hänen asuntonsa oli talon toisella puolen. Ampuja ja uhattu henkilö eivät tunteneet toisiaan entuudestaan. Alkoholilla oli osuutta tapahtumien kulkuun.

Tuusulan käräjäoikeuden mukaan ei voitu todentaa, että kolmikko olisi etukäteen suunnitellut kerrostalossa asuvan miehen pahoinpitelyä.

Vuonna 1988 syntynyt ampuja sai käräjäoikeudessa 1 vuoden ja 7 kuukauden vankeustuomion muun muassa törkeästä ampuma-aserikoksesta ja vaaran aiheuttamisesta. Tuomiossa on mukana myös vapaudenriisto ja kotirauhan rikkominen, joihin ampuja oli syyllistynyt huhtikuussa 2017 sattuneessa erillisessä tapauksessa.

Lisäksi mies velvoitettiin maksamaan korvauksia taloyhtiölle sekä laukausten kohteeksi joutuneelle asukkaalle yhteensä yli 4 000 euroa.

Kolmikossa mukana olleen vuonna 1985 syntyneen naisen ja vuonna 1978 syntyneen miehen kohdalla syytteet törkeästä pahoinpitelyn yrityksestä hylättiin. Tuomiot eivät ole vielä lainvoimaisia.